ការសម្ភាសន៍របស់លោកយាយស៊ន អ៊ូត

ក៖ អ្នកសម្ភាសន៍ឈ្មោះឌី ណាផា ខ៖ អ្នកត្រូវគេសម្ភាសន៍ឈ្មោះស៊ន អ៊ូត

***ពត៌មានសង្ខេបរបស់លោកយាយស៊ន អ៊ូត***

*លោកយាយស៊ន អ៊ូតមានអាយុ៦៧ឆ្នាំហើយនេះ គាត់មានបងប្អូនចំនួន៤នាក់ហើយ  
គាត់ជាកូនទី៤នៃក្រុមគ្រួសាររបស់គាត់។ គាត់មានស្រុកកំណើតនៅស្រុកស្ទោង ខេត្ត  
កំពង់ធំ ហើយបានផ្លាស់ប្តូរមកនៅខេត្តសៀមរាបអស់រយៈពេល២៣ឆ្នាំហើយ ដោយ  
សារតែកូនប្រុសរបស់គាត់មានប្រពន្ធនៅខេត្តសៀមរាប តែជាអកុសលកូនរបស់គាត់  
បានទទួលមរណភាពដោយសារជំងឺទៅហើយ។ គាត់ជាស្ត្រីមេម៉ាយតាំងពីគាត់  
អាយុ២០ឆ្នាំដោយសារប្តីរបស់គាត់ស្លាប់នៅកាលសម័យប៉ុល ពតដោយសារធ្វើ  
សង្គ្រាម។ ជីវិតរបស់គាត់ជួបបញ្ហានិងផលលំបាកជាច្រើនតែគាត់បានតស៊ូយក  
ឈ្នះដើម្បីចិញ្ចឹមកូនរបស់គាត់ដោយធ្វើស្រែចំការរហូតទាល់តែកូនរបស់គាត់ធំពេញ  
វ័យ។*

ក៖ ចាសអញ្ចឹងជាដំបូងសូមថ្លែងអំណរគុណដល់លោកយាយ ដែលបានអនុញ្ញាតឱ្យ  
ចៅសម្ភាសន៍អំពីប្រវត្តិរបស់យាយ ហើយការសម្ភាសន៍នឹងត្រូវបានរៀបចំឡើង  
ដោយសាកលវិទ្យាល័យដែលមានឈ្មោះថាព្រីហាំយ៉ង់ ដែលមានទីតាំងនៅឯ  
សហរដ្ឋអាមេរិចណាយាយ ចាសហើយគោលបំណងរបស់សាកលវិទ្យាល័យ  
គឺចង់សម្ភាសន៍អំពីប្រវត្តិរបស់ប្រជាជនខ្មែរដើម្បីរក្សាទុកប្រវិត្តរបស់ប្រជា  
ជនខ្មែរគឺដើម្បីឲ្យកូនចៅក្រោយៗបានរៀន និងបានស្គាល់ពីប្រវត្តិរបស់ជីដូន  
ជីតារបស់គាត់ចឹងណាលោកយាយ ហើយចឹងនៅពេលដែលចៅសម្ភាសន៍ចប់  
ចៅនឹងយកការសម្ភាសន៍របស់យាយដាក់ចូលទៅក្នុងវ៉េបសាយរបស់សាលា  
ដែលមានឈ្មោះថា[www.cambodiaoralhistory.byu.edu](http://www.cambodiaoralhistory.byu.edu) ណាយាយ អញ្ចឹង  
តើលោកយាយយល់ព្រមឲ្យចៅដាក់ការសម្ភាសន៍របស់លោកយាយចូលក្នុងវេបសាយ  
របស់សាលាដែរទេលោកយាយ?

ខ៖ ស្រេចតែចៅឯង យាយដែលដឹងទេចៅ។

ក៖ ចាស ចឹងសម្រាប់ថ្ងៃខែដែលចៅសម្ភាសន៍នេះគឺ នៅថ្ងៃទី០១ ខែកក្កដា ឆ្នាំ២០២០ ណាលោកយាយ ហើយការសម្ភាសន៍នេះត្រូវបានធ្វើឡើងនៅក្នុងបរិវេណអង្គរធំ   
ចាស ហើយចៅជាអ្នកសម្ភាសន៍ណឹងឈ្មោះឌី ណាផា អញ្ចឹង លោកលោកយាយមាន  
ឈ្មោះអ្វីដែរ?

ខ៖ ឈ្មោះស៊ន អ៊ូត។

ក៖ តើលោកយាយមានឈ្មោះហៅក្រៅទេ?

ខ៖ អត់ទេ ឈ្មោះកំណើតខ្ញុំស៊ន អ៊ូត។

ក៖ លោកយាយមានអាយុប៉ុន្មានហើយឆ្នាំនេះ?

ខ៖ អាយុ៦៧ ឆ្នាំ។

ក៖ អញ្ចឹងលោកយាយចាំថ្ងៃខែកំណើតដែលយាយបានកើតទេ?

ខ៖ ចាំ ឆ្នាំមមី ខែមាឃ ថ្ងៃច័ន្ទ។

ក៖ តើលោកយាយមានស្រុកកំណើតនៅឯណាដែរលោកយាយ?

ខ៖ ស្រុកស្ទោង ខេត្តកំពង់ធំ។

ក៖ អញ្ចឹងមូលហេតុអ្វីបានលោកយាយផ្លាស់ប្ដូរមកនៅខេត្តសៀមរាបនេះវិញ  
លោកយាយ?

ខ៖ កូនខ្ញុំបានប្រពន្ធនៅគោកត្នោត គេយកយាយមកនៅទីនេះ ២៣ឆ្នាំហើយ  
នៅគោកត្នោត ចាសតាំងពីចៅខ្ញុំទម្ងន់ក្នុងពោះ ៦ខែ កូនគេយកនៅទីនេះ   
នៅចៅខ្ញុំអាយុ ១៣ឆ្នាំ ២៣ឆ្នាំហើយអាប្រុសណា ២៣ឆ្នាំហើយ មីស្រី២១ឆ្នាំ។

ក៖ លោយាយមានកូនប៉ុន្មាននាក់ដែរ?

ខ៖ កូនតែមួយគ្រាប់ងាប់ចោលម៉ែទៅហើយ សព្វថ្ងៃនៅជាមួយកូនប្រសារ។

ក៖ អញ្ចឹងកូនរបស់លោកយាយប្រុសឬក៏ស្រី?

ខ៖ ប្រុស។

ក៖ គាត់កើតអ្វីដែលលោកយាយបានគាត់ស្លាប់?

ខ៖ ដំបៅបំពង់ក កៀនបំពង់កគល់អណ្ដាត។

ក៖ គាត់ឈឺយូរហើយលោកយាយ?

ខ៖ ឈឺជិតមួយឆ្នាំហ្នឹងឯង ឈឺមើលព្យាបាលអត់ជាទៅពេទ្យខេត្តទៅ  
ពេទ្យពួកអត់បាត់។

ក៖ គាត់ស្លាប់យូរហើយលោកយាយ?

ខ៖ ប្រហែលពីរឆ្នាំហើយ។

ក៖ ការគាត់ស្លាប់ណឹងប្រហែលអាយុប៉ុន្មានដែរលោកយាយ?

ខ៖ ៤៤ឆ្នាំ។

ក៖ ចូលរួមសោកស្ដាយផងលោកយាយ ចុះលោកយាយមានបងប្អូនប៉ុន្មាន  
នាក់ដែរលោកយាយ?

ខ៖ បងប្អូនរបស់ខ្ញុំ៨នាក់ តែគេទៅអស់៤ហើយនៅ៤។

ក៖ យាយជាកូនទីប៉ុន្មានដែរ?

ខ៖ កូនទី៤។

ក៖ អញ្ចឹងលោកយាយអាចប្រាប់ឈ្មោះបងប្អូនរបស់លោកបានទេលោកយាយ?

ខ៖ ប្រាប់អ្នកដែលនៅរស់?

ក៖ ចាសលោកយាយ។

ខ៖ នៅរស់ ១បងផលនៅនិងត្រពាំងសេះនេះ មួយទៀតឈ្មោះញឹមនៅស្ទោង មួយទៀតឈ្មោះស្ដើងនៅស្ទោងដែរនៅស្រុកកំណើត មកនេះនៅតែពីទេ បងដែលនៅត្រពាំងសេនេះឈ្មោះតាផលនោះគាត់ បានប្រពន្ធនៅសណ្ដាន់ឯណោះ ចាសគាត់នឹងនៅត្រពាំងសេះនេះហើយនឹងខ្ញុំនេះឯង ទាំងអស់៤នាក់ទៅវិញ  
អស់៤នាក់ហើយ។

ក៖ អញ្ចឹងប្រុសប៉ុន្មានស្រីប៉ុន្មានដែរបងប្អូនរបស់លោកយាយ?

ខ៖ ស្រី២ ប្រុស៦។

ក៖ អញ្ចឹងលោកយាយមានចងចាំសាច់រឿងខ្លះៗជាមួយបងប្អូនរបស់  
លោកយាយតាំងពីក្មេងៗមក? ទាំងសប្បាយ ទាំងកំសត់?

ខ៖ កូនអើយភ្លេចអស់ហើយ។

ក៖ លោកយាយធ្លាប់ប្រលែងលេងជាមួយបងប្អូនទេ?

ខ៖ ប្រឡែងលេងជាមួយបងបន្ទាប់ខ្ញុំនេះឯងនៅស្ទោង ប៉ុន្តែវាចាស់រៀងខ្លួនហើយ  
ក៏ភ្លេចអស់ទៅហើយ គាត់ជិតចូល៧០ហើយដឹងបងខ្ញុំឆ្នាំខាលនោះ ចាសបន្ទាប់  
ពីខ្ញុំនោះ។

ក៖ អញ្ចឹងលោកយាយធ្លាប់បានលេងល្បែងកំសាន្តជាមួយបងប្អូនរបស់  
លោកយាយទេ? ដូចជាបោះអង្គញ់ ចោលឈូង បែបប្រពៃណីខ្មែរយើងណា  
លោកយាយ?

ខ៖ លេងតែពីក្រមុំ ចាសខែចូលឆ្នាំអីក៏លេង។

ក៖ អញ្ចឹងសព្វថ្ងៃនេះបងប្អូនរបស់លោកយាយគាត់នៅសៀមរាបខ្លះ  
កំពង់ធំខ្លះណាលោកយាយ?

ខ៖ ចាស។

ក៖ ហើយពួកគាត់ប្រកបមុខរបរអ្វីដែរលោកយាយ?

ខ៖ ធ្វើស្រែ បងខ្ញុំគាត់នៅត្រពាំងសេះនេះគាត់ដាំដំណាំ។

ក៖ គាត់ដាំអ្វីដែរអ៊ំុ?

ខ៖ ដាំស្ពៃ​​ ដាំសណ្ដែក ដាំត្រកួន លក់បានទុកសុំសីលបន្តិចៗ សព្វថ្ងៃគាត់ចាស់ហើយឈប់ហើយដឹង ខ្ញុំមិនដែលបានទៅអើតផង។

ក៖ ចុះម្ដាយរបស់លោកយាយគាត់មានឈ្មោះអ្វីដែរ?

ខ៖ ម្ដាយខ្ញុំឈ្មោះទូច។

ក៖ អញ្ចឹងលោកយាយចាំថ្ងៃខែឆ្នាំកំណើតគាត់បានទេ?

ខ៖ ម៉ែខ្ញុំគាត់ឆ្នាំរកា។

ក៖ ឆ្នាំរកាបើគិតជាអាយុប្រហែលប៉ុន្មានដែរលោកយាយ?

ខ៖ អូ បើនៅ១០០ឆ្នាំហើយដឹង បើគាត់ស្លាប់ទៅខ្ញុំអាយុ២០គត់​ ចាសអាយុ២០គត់ ការខ្ញុំ ខ្ញុំអាយុ១៨ការ ការបានអាយុ២០ម៉ែខ្ញុំខូច ហើយគ្រួសារក៏បែកគ្នាដោយសារ  
សង្គ្រាមឆ្នាំ៧២​ ៧៣នេះ។

ក៖ អញ្ចឹងស្រុកកំណើតរបស់ម្ដាយគាត់នៅឯណាដែរ?

ខ៖ គាត់នៅស្ទោងនោះឯង។

ក៖ អញ្ចឹងម្ដាយរបស់លោកយាយគាត់ជាមនុស្សមានលក្ខណៈបែបណាដែរ  
លោកយាយ?

ខ៖ គាត់ធ្វើស្រែចម្ការទេ គាត់មិនដែលទៅណាកូនច្រើន៨នាក់នៅតែផ្ទះ ដាំតែបាយឲ្យកូនចៅហូបនោះឯង

ក៖ គាត់កាចឬក៏គាត់ស្លូតដែរលោកយាយចរិករបស់គាត់?

ខ៖ មិនសូវកាចប៉ុន្មានទេ។

ក៖ កាចដោយពេល?

ខ៖ ចាស។

ក៖ ចឹងនិយាយចងចាំសាច់រឿងខ្លះៗរបស់ម្តាយលោកយាយទេកាលពីនៅតូចៗ?

ខ៖ អត់ចាំទេភ្លេចអស់ហើយ។

ក៖ ចាសលោកយាយអត់អីទេអញ្ចឹង ចុះម្ដាយរបស់លោកយាយគាត់ប្រកបមុខរបរអ្វីដែរដើម្បីចិញ្ចឹមជីវិតកាលហ្នឹង?

ខ៖ ធ្វើស្រែ។

ក៖ ចុះម្តាយរបស់លោកយាយធ្លាប់ប្រាប់សាច់រឿងរបស់គាត់តាំងពីគាត់  
នៅក្មេងៗដល់យាយទេ?

ខ៖ អត់ដែលប្រាប់ផង។

ក៖ ចុះឪពុករបស់លោកយាយគាត់មានឈ្មោះអ្វីដែរ?

ខ៖ ឈ្មោះស៊ន។

ក៖ ចុះលោកយាយចាំថ្ងៃខែឆ្នាំកំណើតគាត់បានទេ?

ខ៖ អត់ចាំទេ។

ក៖ ឆ្នាំខ្មែរអត់ចាំដែរលោកយាយ?

ខ៖ ពុកខ្ញុំគាត់ស្លាប់ទៅ ខ្ញុំទើបតែអាយុ១១ឆ្នាំ ហើយតាំងពីណាពីណីមកទៅដើរដឹង ជីដូនជីតាម៉ាកុងអីដែរចាំអីកូន។

ក៖ ចុះឪពុករបស់លោកយាយគាត់មានស្រុកកំណើតនៅឯណាដែរ?

ខ៖ ស្រុកជាមួយគ្នានេះឯង។

ក៖ ចុះឪពុករបស់លោកយាយគាត់ជាមនុស្សមានអ្នកលក្ខណៈបែបណា  
ដែរលោកយាយ?

ខ៖ មិនដឹងលក្ខណៈយ៉ាងម៉េចព្រោះគាត់ធ្វើតែស្រែ។

ក៖ គាត់កាចឬក៏ស្លូត?

ខ៖ កាចក៏មិនសូវណាស់ណា។

ក៖ ចុះលោកយាយមានចងចាំរឿងពីឪពុករបស់លោកយាយតាំងពីក្មេងរហូត  
មកដល់ពេលនេះទេលោកយាយ?

ខ៖ មិនដែលចាំទេកូនអើយ ភ្លេចអស់ហើយ។

ក៖ ចុះឪពុករបស់យាយគាត់ប្រកបមុខរបរអ្វីដែរដើម្បីចិញ្ចឹមជីវិត?

ខ៖ គាត់គ្មានធ្វើអីទេក៏ធ្វើតែស្រែហ្នឹងឯងហើយនិងដាំឈូក គាត់ដាំឈូកទៅក៏ចិញ្ចឹមទា ខ្ញុំក៏ទៅរើសពងទាទៅ គាត់យកខ្ញុំទៅរើសពងទារាប់ព្រឹកដាក់កន្ត្រក។

ក៖ ចិញ្ចឹមទាច្រើនទេលោកយាយ?

ខ៖ ២០០​ ៣០០ ដែរណា។

ក៖ ចុះលោកយាយបានរៀនបទពិសោធន៍ជីវិតអ្វីខ្លះពីឪពុកម្ដាយរបស់  
លោកយាយដែរ?

ខ៖ មិនដែលបានទៀតផង គាត់នាំទៅធ្វើស្រែក៏ធ្វើតែស្រែ មិនដែលបានធ្វើអី បើថាត្បាញក្រមាត្បាញសូត្រ ត្បាញអីទៅបានថារៀនសូត្រពីគាត់ ប៉ុន្តែអត់មិនដែលបានរៀនធ្វើអីចុះអត់។ តែក្រោកព្រលឹមឡើងនាំកូនចៅ  
ទៅស្រែចំការអស់បាយកញ្ចប់ទឹកបំពង់ទៅ មិនដូចសម័យឥឡូវជឿនលឿន លក់ដូរអីក៏មិនដែលបានលក់ដូរអីផង។

ក៖ ចុះយាយខាងម្ដាយរបស់យាយគាត់មានឈ្មោះអ្វីដែរលោកយាយចាំទេ?

ខ៖ ឈ្មោះយាយឈា បើឪពុកខាងឪនោះឈ្មោះប៉ែន។

ក៖ ចុះលោកយាយចាំឆ្នាំកំណើតរបស់គាត់បានខ្លះទេ?

ខ៖ ចាំក៏មិនដឹងថាគាត់កើតថ្ងៃអីខែអី។

ក៖ បើស្មានជាអាយុជាអាយុគាត់ប្រហែលប៉ុន្មានហើយយាយ?

ខ៖ ដឹងតែឆ្នាំប្រុសឆ្នាំរកានោះឯងម៉ែ បើឱឆ្នាំមមីដឹងតែឆ្នាំមមី ប៉ុន្តែខែថ្ងៃអត់ចាំទេខ្ញុំនៅតូចដែរហ្នឹង។

ក៖ ចុះយាយខាងម្ដាយរបស់លោកយាយគាត់មានស្រុកកំណើតនៅឯណា  
លោកយាយ?

ខ៖ គាត់កើតនៅភូមិសំពណ៌ ស្រុកស្ទោង ខេត្តកំពង់ធំ។

ក៖ ចុះយាយមានចងចាំរឿងយាយខាងម្ដាយរបស់លោកយាយខ្លះទេ?

ខ៖ អត់បានចាំទេ។

ក៖ ចុះលោកយាយតាខាងម្ដាយវិញគាត់ឈ្មោះអីដែរ?

ខ៖ អត់ចាំទេ។

ក៖ បើស្មានជាអាយុរបស់គាត់ប៉ុន្មានដែរលោកយាយ?

ខ៖ ១០០ជាងហើយដឹងឪពុកខ្ញុំជំនាន់លោកតាសីហនុ ចា៎ឆ្នាំចរដូចគ្នា។

ក៖ ចុះស្រុកកំណើតតាខាងម្ដាយរបស់លោកយាយគាត់នៅឯណាវិញ?

ខ៖ នៅនោះឯងភូមិដូចគ្នាហ្នឹងឯង។

ក៖ ចុះអត់ធ្លាប់មានចាស់ទុំណាធ្លាប់ប្រាប់អំពីគាត់ជាមនុស្សមានអ្នកណាបែបណា  
ទេលោកយាយ?

ខ៖ អត់។

ក៖ ចុះយាយខាងឪពុកវិញ យាយចាំឈ្មោះគាត់បានទេ?

ខ៖ យាយខាងឪពុកអត់ស្គាល់ទេ ឆ្ងាយណាស់មិនដឹងគាត់នៅដល់ណាផង។

ក៖ ចឹងបានន័យថាលោកយាយក៏មិនចាំអាយុឆ្នាំកំណើតរបស់គាត់ដែរ?

ខ៖ អត់ចាំទេ។

ក៖ ចុះតែខាងឪពុកវិញលោកយាយ?

ខ៖ តាខាងឪពុកក៏ខ្ញុំកើតអត់ទាន់។

ក៖ ចង់មានន័យថាលោកយាយអត់ដឹងដែរ?

ខ៖ ចាស ប្រហែលបងៗគេកើតទាន់ដឹងគេចាំបានព្រោះខ្ញុំពៅគេកើតមកមិនទាន់  
ស្គាល់មុខឳស្រួលបួលផងឳស្លាប់ចោលបាត់។

ក៖ អញ្ចឹងលោកយាយផ្លាស់ប្ដូរមកនៅខេត្តសៀមរាបណឹងអស់រយៈពេលប៉ុន្មានឆ្នាំ  
ដែរហើយលោកយាយ?

ខ៖ ២៣ឆ្នាំហើយ។

ក៖ ឆ្នាំប៉ុន្មានដែលយាយផ្លាស់ប្ដូរមកចាំបានទេលោកយាយ?

ខ៖ អត់ដឹងផង។

ក៖ អញ្ចឹងលោកយាយអាចប្រាប់ពីមូលហេតុដែលលោកយាយផ្លាស់ប្ដូរមកនៅ  
ខេត្តសៀមរាបនេះបានទេលោកយាយ?

ខ៖ កូនគេយកនៅទីនេះគេបានប្រពន្ធនៅនេះឯង នៅគោកត្នោតនេះ ហើយគ្នាក៏  
ដៃមួយជើងមួយម៉ែមានតែមួយ អត់មានប្ដីមានអីមានតែកូនមួយម៉ែមួយដល់កូនបាន  
ប្រពន្ធនៅនេះទៅក៏កូនទៅយកម៉ែនៅទីនេះ។

ក៖ ចុះលោកយាយមានបងប្អូនសាច់ញាតិណាដែលរស់នៅក្រៅប្រទេសខុស  
ពីស្រុកខ្មែរយើងទេ?

ខ៖ អត់មានទេ។

ក៖ ចុះស្វាមីរបស់លោកយាយគាត់មានឈ្មោះអ្វីដែរ?

ខ៖ ឈ្មោះម៉ៅ។

ក៖ ចុះលោកយាយរៀបអាពាហ៍ពិពាហ៍នៅឆ្នាំណាដែរ? ហើយនៅទីណាដែរ  
លោកយាយ?

ខ៖ ឆ្នាំ១៩៧២ នៅស្រុកណឹងឯង។

ក៖ ចឹងកាលដែលយាយរៀបអាពាហ៍ពិពាហ៍ណឹងរៀបចំដោយចិត្តខ្លួនឯង ឬក៏តាមចិត្តម្ដាយដែរ?

ខ៖ ម៉ែឪអោយរៀបការ។

ក៖ អញ្ចឹងកាលដែលយាយរៀបអាពាហ៍ពិពាហ៍ណឹងបានទទួលជំនូនពីលោកតាទេ? ដូចជាថ្លៃខានស្លារពីលោកតាដែរទេយាយ?

ខ៖ អត់។

ក៖ អញ្ចឹងលោកយាយអាចប្រាប់ពីពេលវេលាដំបូងដែលលោកយាយបាន  
ជួបស្វាមីរបស់យាយដំបូងបានទេ? ហើយលោកយាយបានជួបគ្នានៅទីណា? ស្រឡាញ់គ្នាដោយរបៀបណាដែរលោកយាយ?

ខ៖ គ្មានបានស្រលាញ់គ្នាបន្តិចទេគេចាប់ញុលរៀបការក៏ការនិងគេ ក៏រៀបការនឹងគេ  
ព្រោះខ្លាចគេចាប់ធ្វើទាហានធ្វើអី នៅតែបែកបាក់គ្នាធ្វើទាហានដូចគ្នា។

ក៖ កាលសម័យនោះលោកយាយធ្វើទាហានដែរ?

ខ៖ អត់ទេ អត់ធ្វើទាហានទេកងចល័ត រែកដីរែកអី។

ក៖ ចុះយាយអាចប្រាប់ទេថាហេតុអ្វីបានជាយាយសម្រេចចិត្តរៀបការ  
ជាមួយលោកតា?

ខ៖ ចុះបើគេឱ្យរៀបការហើយក៏រៀបការទៅណា ម៉ែចាស់ហើយកូន  
ម៉ែឱ្យកូនឯងមានគូស្រករឱ្យម៉ែកក់ក្តៅឃើញគាត់រៀបការរួចគាត់ទៅចោល  
ឯងបាត់ នៅតែឯងក៏អាណែលអាណោល នៅជាមួយប្ដីមិនទាន់បានប៉ុន្មានក៏  
គេទៅបាត់ទៀត។

ក៖ ចុះលោកយាយចេះអាននិងចេះសរសេរអក្សរខ្មែរទេលោកយាយ?

ខ៖ អត់ចេះទេ។

ក៖ លោកយាយអត់បានទៅរៀនទេ?

ខ៖ អត់បានរៀនគេឲ្យរៀនអក្ខរកម្ម រៀនអក្ខរកម្មនិងកូនអើយអត់បាន  
ចេះជ្រៅជ្រះនឹងគេទេ បើមើលអក្សរខ្លួនឯងកើតមើលឈ្មោះខ្លួនឯងស្គាល់។

ក៖ ចុះកាលយាយទៅរៀនអក្ខរកម្មណឹង ទៅរៀននៅឯណាដែរយាយ?

ខ៖ នៅភូមិស្រុកនោះឯង។

ក៖ រៀននៅសាលារៀនធម្មតាយើងហ្នឹងឯង?

ខ៖ សាលារៀនតាមផ្ទះ គ្រូបង្ហាត់ អ្នកណាធំគេឱ្យរៀនហ្នឹងឯង ៤ ១០ ២០នាក់ទៅរៀនទៅ។

ក៖ ចុះលោកយាយចេះភាសាអ្វីផ្សេងក្រៅពីភាសាខ្មែរយើងទេ?

ខ៖ ទៅចេះភាសាអីបើមិនបានរៀននោះឲ្យតែចេះអក្សរខ្មែរទៅវាមិនចេះទៀត។

ក៖ ចុះលោកយាយមានមិត្តភក្កិស្និតស្នាលដែលធំធាត់មកជាមួយគ្នាដល់ឥឡូវទេ?

ខ៖ អត់មានទេ។

ក៖ ចុះលោកយាយធ្លាប់ធ្វើស្រែចម្ការទេ?

ខ៖ ធ្វើស្រែដកស្ទូងនិងឯង។

ក៖ ចុះលោកយាយគិតថាផលវិបាកក្នុងការធ្វើស្រែរបស់លោកយាយគឺជាអ្វីដែរ?

ខ៖ អូ! ពិបាកនោះពិបាកកូនអើយ បងប្អូនគេបានប្រពន្ធអស់ទៅក៏ភ្ជួរស្រែខ្លួនឯង ដឹកកណ្ដាប់ខ្លួនឯង។

ក៖ កាលជំនាន់ហ្នឹងប្រើអ្វីដើម្បី?

ខ៖ គោរទេះយើងធម្មតា មិនមានគោយន្តមានអីបកស្រូវដូចសម័យនេះ វាគ្មានបញ្ជាន់ទៅបោកទៅ។

ក៖ ចុះលោកយាយធ្លាប់ប្រកបមុខរបរបែបលក្ខណៈគ្រួសារអីទេ? ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ពីមុនអីលោកយាយ?

ខ៖ មានចិញ្ចឹម ១ ២ គ្រាន់តែសល់បាយសល់អីទឹកអង្ករអីក៏លាយឲ្យស៊ីទៅណា  
ដើមចេក សព្វថ្ងៃឈប់ហើយសុំសីលហើយ។

ក៖ ចុះលោកយាយធ្លាប់ប្រកបមុខរបរអ្វីផ្សេងទៀតទេដើម្បីរកប្រាក់ចិញ្ចឹមជីវិត  
របស់លោកយាយកាលពីមុន?

ខ៖ ចិញ្ចឹមនោះចិញ្ចឹមហើយ ចិញ្ចឹមមាន់ ចិញ្ចឹមជ្រូក ធ្វើស្រែបណ្ណោះឯង មិនដែលបានធ្វើការអីដូចគេសព្វថ្ងៃនេះ បើបានធ្វើការដូចគេសព្វ  
ថ្ងៃនេះមិនបាច់ក្រទេធូរធារបាត់ហើយកូន ប៉ុណ្ណាធ្វើស្រែបានត្រឹមតែធ្វើស្រែនឹងឯង ចិញ្ចឹមមាន់ចិញ្ចឹមជ្រូកក៏លក់ទៅចាយទៅ ដោះស្រាយជីវភាពទៅ។

ក៖ អញ្ចឹងអត់មានអ្វីផ្សេងទៀតទេលោកយាយ?

ខ៖ អត់មានទេ ម៉ូតូម៉ូតាំងអីក៏គ្មានដូចសម័យឥឡូវនេះដែរ មានតែកង់កញ្ចាស់មួយ  
នេះឯងជិះទៅផ្សារទៅ ទិញត្រី ទិញសាច់មកហូបមកនិងនៅឯស្រុកនោះណា ទើបសម័យឥឡូវតេបានធូរធារបានមានម៉ូតូមានអីជិះនឹងគេកូនពីមុនមិញមកជិះ  
ទៅកងកញ្ចាស់ហ្នឹងឯង។

ក៖ តើអ្វីទៅដែលជាផលវិបាកហើយនឹងឧបសគ្គនៅក្នុងជីវិតរបស់លោកយាយដែរ? លោកយាយអាចរៀបរាប់បានទេពីផលវិបាកដែលពិបាកខ្លាំងបំផុតក្នុងជីវិត។

ខ៖ ពិបាកតែយើងកំព្រីកំព្រានេះវេទនា លិចអណ្តែត លិចអណ្តែត មិនដូចគេមានគ្រួសារទេគេមានគ្រួសារគេជួយជ្រំុជ្រែងទៅ ឯងនេះភ្ជួរក៏ខ្លួនឯង ដកស្ទូងច្រូតកាត់ខ្លួនឯង ធ្វើម៉េចតាមកម្មផលអកុសលយើងទៅណាកូន បានប៉ុណ្ណាក៏ហូបប៉ុណ្ណឹងទៅណា។

ក៖ អញ្ចឹងបានន័យថាកាលដែលលោកយាយធ្វើស្រែណឹងលោកយាយ  
អត់ទាន់មានគ្រួសារទេហ្ន?

ខ៖ មានហើយ តែបែកគ្នា បងបន្ទាប់ខ្ញុំនេះទៅទាហានក៏បានគ្រួសារគ្រួសារគេរៀបឲ្យ  
នៅឯទាហាននោះឯង ឯងនៅភូមិនេះភ្ជួររាស់ទំរាំតែគេបានដាក់រួមនោះ

ក៖ ចុះមូលហេតុអ្វីបានជាលោកយាយបែកបាក់គ្រួសារដែរលោកយាយ?

ខ៖ គេឲ្យទៅរៀន គេឲ្យទៅរៀនទៅក៏គេពាក់កំភ្លើងទៅក៏គេរៀនលូនរៀនក្រាបរៀន  
កាន់កាំភ្លើងទៅក៏ទៅបាត់ណា ឯងក៏កូនក្រហមរងៀលទៅ ប៉ុនមុនគោចេញទៅ  
នោះគេដាក់រួមអស់ហើយ បើពុងមិនទាន់គេចេញទៅនោះបានវេទនា  
ដល់គេដាក់រួមទៅយើងបានធូរបន្តិច គេមានអ្នកភ្ជួរគេមានអ្នករាស់ យើងនេះភ្លឺចាំតែទៅស្ទូងទៅ។

ក៖ ចុះលោកយាយមានចង់ចាំខ្លះៗអំពីសម័យប៉ុល ពតទេលោកយាយ? លោកយាយធ្លាប់ជួបការលំបាកអ្វីដែរកាលពីជំនាន់ណឹង?

ខ៖ ជួបនោះឯង ឲ្យទៅធ្វើការទៅក៏រែកដីលើកទំនប់ ៣ ៤ ៥ ៦ខែទៅ។

ក៖ ហេតុអ្វីផ្សេងទៀតទេយាយកាលពីជំនាន់ហ្នឹង?

ខ៖ អត់មានទេមានតែប៉ុណ្ណោះឯង។

ក៖ ចុះកាលពីជំនាន់ប៉ុល ពតណឹងគេប្រើយើងឲ្យធ្វើស្រែធ្វើអីចឹងលោកយាយ?

ខ៖ ធ្វើស្រែ រែកដី។

ក៖ ទាំងក្មេង ទាំងចាស់លោកយាយ?

ខ៖ ទាំងក្មេង ទាំងចាស់នោះឯង ហើយក៏បបរទៅក៏ ជ័រស្លាខាប់ៗប៉ិៗក៏ដួសវិលវែក  
ចែកគ្នាទៅ។

ក៖ គេមិនឱ្យយើងញ៉ាំទេ?

ខ៖ អត់ទេ។

ក៖ អញ្ចឹងកាលដែលយាយរស់នៅជំនាន់ប៉ុល ពតណឹង លោកយាយនៅជុំគ្នាគ្រួសាលោយាយដែរទេ?

ខ៖ អត់បែកគ្នា កូនខ្ញុំអាដែលងាប់នេះទើបតែបាន៣ឆ្នាំគេបំបែកឲ្យទៅទៀតទៅឆ្ងាយ  
កូនធ្វើការ កូននោះក៏នៅជាមួយយាយម៉ែក្មេក។

ក៖ ចឹងចៅចង់សួរមួយទៀត ពេលដែលជំនាន់ប៉ុលពតណឹងងលោកយាយនៅជុំ  
ឪពុកម្ដាយរបស់យាយដែរទេ?

ខ៖ អត់ បែកបាក់គ្នាអស់ងាប់អស់។

ក៖ អញ្ចឹងឪពុកម្ដាយរបស់លោកយាយនៅផ្សេង?

ខ៖ ចាស គាត់ងាប់អស់ហើយ ម៉ែបង្កើតខ្ញុំនៅតែម៉ែក្មេកមួយ កូនចៅខ្ញុំដាក់ផ្ញើនឹងគាត់  
នោះឯង គាត់មើលទៅក៏ខ្ញុំទៅធ្វើការទៅដេករាប់ខែអានោះ ដេកលើកដីលើកអីរែក ធ្វើទំនប់ទប់ស្ទឹងទប់ប្រឡាយគេ ចា៎កូននោះក៏នៅជាមួយម៉ែ។

ក៖ ចុះលោកយាយឆ្លងកាត់ឧបសគ្គនិងការលំបាកទាំងអស់ហ្នឹងបាន  
ដោយរបៀបណាដែលយាយ?

ខ៖ អូ! មិនដឹងឧបសគ្គយ៉ាងម៉េចទេកូន។

ក៖ លោកយាយគិតថាលោកយាយយកឈ្នះអាបញ្ហាដែលជួបប្រទះទាំងអស់  
ហ្នឹងបានដោយរបៀបណា?

ខ៖ ដល់ចប់ទៅក៏ឈប់លំបាកទៅណា ទៅក៏ឈប់រែកដីរែកអីទៅណា។

ក៖ ចុះតាំងពីក្មេងរហូតមកដល់ឥឡូវនេះតើជីវិតរបស់លោកយាយមាន  
ការផ្លាស់ប្ដូរអ្វីខ្លះដែរ?

ខ៖ មិនដឹងផ្លាស់ប្ដូរយ៉ាងម៉េចបើវេទនាយ៉ាងនេះ អាកូនក៏ងាប់បែកបាក់គ្នាចៅ  
គេទៅឆ្ងាយទៅតែឯងណារកលុយសុំសីល ក៏សុំលោកនៅបោសជូតអាចម៍សត្វ ប្រពន្ធកូនល្ងាចឡើងគេឌុបយកទៅឯនោះទៅផ្ទះ ព្រឹកឡើងគេងើបទៅ  
ធ្វើការនោះក៏គេឌុបមកដាក់មក ចា៎នោះឯង តែពេលមកនៅទីនេះវារាងគ្រាន់នាង គ្រាន់បានហូបចុកបុកទំពារអីគ្រាន់បានហូប។

ក៖ អញ្ចឹងពេលណាដែលជាពេលវេលាសប្បាយបំផុតនៅក្នុងជីវិតរបស់លោកយាយ?

ខ៖ មិនសូវសប្បាយទេចៅអើយ គ្មានពេលសប្បាយទេ មិនដែលទៅណាឆ្ងាយនៅ  
គេកើតបើយាយចាស់ ជិះឡានពុលឡាន មិនដែលបានដើរឃើញស្រុកស្រែនិងគេទេ បើជិះម៉ូតូពីនោះមកនេះគ្រាន់ បើថាជិះឡានក្អូតធំុក្លិនឡានមិនបាន។

ក៖ តាំងពីក្មេងមកតើលោកយាយមានក្តីស្រម៉ៃចង់ធ្វើអ្វីទេពេលធំឡើង?

ខ៖ មិនដឹងស្រមៃយ៉ាងម៉េចមិនដែលមាន។

ក៖ លោកយាយអត់មានក្តីស្រម៉ៃពេលធំឡើងទេ?

ខ៖ អត់។

ក៖ ចុះលោកយាយចូលចិត្តពិសាម្ហូបអ្វីជាងគេដែរលោកយាយ?

ខ៖ ម្ហូបអ្វីក៏ហូបដែលខ្ញុំមិនចេះរើសទេ ឲ្យតែឆ្អិនម្ជូរក៏ដោយប្រហើរក៏ដោយ ស្ងោរក៏ដោយប្រហុកក៏ដោយមិនចេះរើសទៅខ្ញុំ ឱ្យឆ្អិនចេះហូបហើយមិនរើសទេ មិនចេះរើសអើងរកឆ្ងាញ់សាច់ជ្រូកសាច់មាន់អីទេ ប្រហុកសម្លប្រហើរ សម្លម្ជូរចេះហូបកើត។

ក៖ លោកយាយចូលចិត្តស្ដាប់បទចម្រៀងអីទេ?

ខ៖ មិនដឹងស្ដាប់បទចំរៀងអីកូន បើមិនដែលបានស្តាប់ផង។

ក៖ ចុះលោកយាយអត់មានបទចម្រៀងណាដែលលោកយាយចូលចិត្តជាងគេទេ?

ខ៖ មិនដឹងស្ដាប់បទចម្រៀងអី មើលតែទូរទស្សន៍នោះឯងរឿងណាត្រូវមើលក៏មើល រឿងណាដែលមិនត្រូវមើលក៏មិនមើលក៏ដេក មើលៗទៅក៏លក់មាត់ចំហរធ្លុក បើធម៌អីគ្រាន់ចូលចិត្តស្ដាប់ វិទ្យុទិញមកមួយគេលួចខ្វេះយកគ្រឿងក្នុងអស់ ឈប់ទិញ គ្រាន់ស្ដាប់លោកទេសឡេៗទៅកូន គេលួចបន្តទៅទៀតខ្វះយកគ្រឿងក្នុងអស់ ខ្ជិលណាស់ឈប់ទិញហើយទុកលុយមានលុយតាក់តិចទុកធ្វើបុណ្យ តក់ៗទៅ។

ក៖ ចុះលោកយាយចេះលេងឧបករណ៍តន្ត្រីអីទេ?

ខ៖ មិនចេះទេ។

ក៖ ចុះនៅក្នុងក្រុមគ្រួសាររបស់លោកយាយមាននរណាចេះលេងទេលោកយាយ?

ខ៖ អត់ចេះបងទី១ចេះលេងភ្លេងការគេទៅបាត់ហើយ។

ក៖ កាលហ្នឹងគាត់ចេះលេងឧបករណ៍អ្វីដែរ?

ខ៖ លេងភ្លេងការកូដទ្រ ទះស្គរគាត់ចេះ តែគាត់ទៅបាត់ហើយ គាត់ទៅស្រុកកំណើតគាត់វិញ.

ក៖ ចុះលោកយាយចូលចិត្តលេងល្បែងប្រជាប្រិយបែបខ្មែរយើងទេ?

ខ៖ មិនដែលបានលេងនឹងគេម្ដងទេកូន។

ក៖ តែងតែលោកយាយចូលចិត្តលេង?

ខ៖ ចាស់ហើយនិងលេងយ៉ាងម៉េច។

ក៖ កាលពីក្មេងៗលោកយាយចូលចិត្តលេង?

ខ៖ លេង ខែចូលឆ្នាំលេងឈូង លេងអង្គុញលេង ដល់ចាស់ហើយមិនដែលបានលេងទេកូន។

ក៖ ចុះលោកយាយចូលចិត្តលេងកីឡាទេយាយ?

ខ៖ អត់ អត់ដែលបានចូលចិត្តអីទេ មិនដែលបានដូចនឹងគេទេ បើគេលេងមើលក្នុងទូរទស្សន៍មើល អត់ដែលបានលេងវាហួសអាយុហើយ។

ក៖ ចុះបើសិនជាលោកយាយចង់ផ្ដាំផ្ញើទៅកាន់កូនចៅជំនាន់ក្រោយៗ  
របស់លោកយាយ តើលោកយាយចង់ផ្តាំផ្ញើអ្វីទៅកាន់ពួកគេ? ថាពួកគេគួរតែរស់នៅបែបណាហើយក្លាយជាមនុស្សឯណាដែរយាយ?

ខ៖ មិនដឹងនិយាយថាម៉េច ផ្ដាំផ្ញើឲ្យកូនចៅខំរៀនសូត្រទៅណា កុំឱ្យដូចយាយមិនចេះអី ល្បែងប្រជាប្រិយក៏មិនចេះកីឡាបាល់ក៏មិនចេះ មិនចេះទាំងអស់ ផ្ដាំផ្ញើដល់កូនចៅសាក្រោយឲ្យរៀនចេះដឹងបានជាប់នឹងគេ។

ក៖ មានអ្វីបន្ថែមទៀតទេលោកយាយ?

ខ៖ មិនដឹងថាម៉េចទេប៉ុណ្ណឹងហើយ។

ក៖ ចៅសូមថ្លែងអំណរគុណដល់លោកយាយដែលយាយបានចំណាយពេលវេលាឲ្យ  
ចៅសម្ភាសន៍លោកយាយ ចៅសូមជូនពរឱ្យយាយមានសុខភាពល្អនិងមានសុភមង្គល  
 ចាសអរគុណច្រើនលោកយាយ។